
Adroddiad Blynyddol ar y Gymraeg 


Ebrill 2020 i Fawrth 2021 


Rhagymadrodd 


Swyddfa'r Comisiynydd Gwybodaeth (ICO) yw swyddfa rheoleiddiwr y 
ddeddfwriaeth ar hawliau gwybodaeth yn y Deyrnas Unedig, ac mae hi o dan 
nifer o rwymedigaethau cyfreithiol o ran y Gymraeg. Nodir y rhain yn llawn 
yn hysbysiad cydymffurfio Safonau'r Gymraeg. 


Un o'r gofynion hyn yw cyhoeddi adroddiad blynyddol sy'n manylu ar y 
camau a gymerwyd o ran cydymffurfio â'r safonau uchod. Mae'r adroddiad 
hwn yn ymdrin â'r cyfnod o Ebrill 2020 hyd at Fawrth 2021. 


Yn ystod cyfnod yr adroddiad hwn, gwelodd yr ICO alw eithriadol am ei 
gwasanaethau a'i hadnoddau a chododd heriau ychwanegol inni oherwydd 
covid-19. Mae rhagor o wybodaeth am natur y gwaith a wnaethom i'w weld 
yn ein hadroddiad blynyddol ein hunain. 


Y cefndir 


Mae'r ICO yn rheoleiddiwr i'r Deyrnas Unedig gyfan, gan ymdrin â Chymru, 
Lloegr, yr AIban a Gogledd Iwerddon. Prif swyddogaeth swyddfa ranbarthol 
yr ICO yng Nghymru yw sicrhau bod materion sy'n benodol i Gymru yn cael 
eu hadlewyrchu'n briodol yng ngwaith y sefydliad ehangach. Mae swyddfa 
Cymru hefyd yn gyfrifol am ddarparu gwasanaethau Cymraeg i randdeiliaid 
Cymraeg eu hiaith yng Nghymru. 


Y camau a gymerwyd 


Drwy gydol y flwyddyn, rydym wedi parhau i ddarparu gwasanaethau yn 
Gymraeg i randdeiliaid Cymraeg eu hiaith. Er gwaethaf y galw am 
wasanaethau a grybwyllwyd uchod, rydym yn falch o nodi ein bod wedi 
parhau i gael adborth cadarnhaol o ran ein darpariaeth Gymraeg. Mae hyn yn 
adlewyrchu ymrwymiad parhaus yr ICO i ymwneud â'r rhanddeiliaid yn 
Gymraeg. 


Gwelir isod rai o'r camau allweddol a gymerwyd rhwng mis Ebrill 2020 a 
Mawrth 2021: 


e Rhoddwyd rhyngwyneb dwyieithog i'r defnyddwyr ar waith ar ein 
gwefan, sy'n caniatau i ymwelwyr ddewis Cymraeg fel eu dewis iaith a 
llywio ein gwefan yn Gymraeg. Lle mae cynnwys Cymraeg ar gael, 


bydd yn cael ei ddangos yn awtomatig. Hyd yn hyn, mae 112 o 
dudalennau ar gael yn Gymraeg. 


e Cyflwynwyd system ffonau gwbl ddwyieithog i ganiatau i'r sawl sy'n 
ffonio ddewis ei iaith ar ddechrau'r alwad, sy'n caniatâu iddyn nhw 
gael cyngor a chanllawiau yn Gymraeg. 


e Datblygwyd a chyflwynwyd system ffonau awtomataidd ddwyieithog fel 
bod y galwyr hefyd yn gallu gadael negeseuon llais yn eu dewis iaith a 
chael gwarant o alwad yn ôl yn yr iaith honno. 


e Parhaodd ein menter "Dydd Gwener Cymraeg", gan hybu defnyddio'r 
Gymraeg yn y gweithle. Mae'r defnydd cynyddol o'r Gymraeg mewn 
sgyrsiau bob dydd ymysg siaradwyr Cymraeg wedi bod yn amlwg o 
gofio bod 60% o'r staff yn medru Cymraeg. 


Ymholiadau 


Yn ystod y flwyddyn, cafodd yr ICO 152 o ymholiadau yn Gymraeg, sef 5% 
o'r holl ymholiadau a drafodwyd gan swyddfa'r ICO yng Nghymru. Mae'r 
ymholiadau hyn yn ymrannu'n 29 drwy'r ebost a 123 o ymholiadau ffôn. 


Cwynion 


Cawsom bum cwyn ynglŷn â'n darpariaeth gwasanaethau Cymraeg, ac 
ymdriniwyd â'r rhain yn unol â'n gweithdrefn cwyno am y Gymraeg. 


Codi ymwybyddiaeth 


Drwy gydol y flwyddyn, parhaodd swyddfa Cymru i godi ymwybyddiaeth o'r 
Gymraeg gyda chydweithwyr ar draws y sefydliad mewn cyfarfodydd, gan 
gynnwys cyfarfodydd ymsefydlu corfforaethol. Bu'r ICO yn dathlu diwrnod 
hawliau'r Gymraeg ar 7 Rhagfyr 2020 a lluniodd negeseuon yn y cyfryngau 
cymdeithasol i godi ymwybyddiaeth o'r iaith a'r gwasanaethau rydyn ni'n eu 
cynnig yn Gymraeg. Yn ystod y flwyddyn, mae swyddfa Cymru wedi cael cryn 
dipyn o gysylltiadau rhagweithiol gan adrannau eraill o'r ICO mewn 
perthynas â'r Gymraeg, sydd wedi bod yn braf i'w nodi. 


Hyfforddiant 


Mae'r ICO yn dal i annog ac i baratoi'r staff i allu ymdrin â rhanddeiliaid yn 
Gymraeg drwy gydol eu taith drwy'r gwasanaeth. Bob blwyddyn, mae pob 
aelod o'r staff yng Nghymru yn cael cyfle i ddatblygu eu sgiliau Cymraeg os 
ydyn nhw'n dymuno gwneud hynny, a hynny gyda chymorth gan yr ICO. 
Mae'r holl ddogfennau datblygu personol (cyfarfodydd PDR, cyfarfodydd 1:1) 
hefyd yn cael eu cynnig yn Gymraeg. 


Yn ystod cyfnod yr adroddiad hwn, rhoddwyd cymorth i ddau aelod o'r staff 
ynglŷn â'u hanghenion dysgu Cymraeg. 


Asesiad o sgiliau'r staff 


O'r pum aelod staff yn swyddfa Cymru, mae gan dri sgiliau Cymraeg llafar 
rhagorol. Anogir pob un ohonynt i ymateb i ymholiadau ysgrifenedig neu 
ymholiadau ebost yn Gymraeg lle maent yn teimlo'n ddigon hyderus i wneud 
hynny heb alw ar gyfieithydd proffesiynol. Y nod yn hyn o beth yw datblygu 
sgiliau ysgrifenedig mewnol. 


Recriwtio 
Ni chafodd neb ei recriwtio i unrhyw swydd yn swyddfa Cymru yr ICO. 
Cyfieithu 


Yn ystod cyfnod yr adroddiad hwn, cafodd £7,807 ei wario ar gyfieithu 
dogfennau. Dyna gynnydd o £526.26 ar wariant y flwyddyn cynt. 


Cafodd cyfanswm o 91 o ddogfennau eu cyfieithu, rhai yn fewnol, gan 
gynnwys dogfennau gwaith achosion, hysbysiadau i'r wasg, llythyrau at 
siaradwyr Cymraeg a thestun ar gyfer tudalennau gwe sy'n dod o fewn 
cwmpas ein prosiect gwefan Gymraeg. 


Camau sydd ar y gweill 


Ar gyfer y cyfnod Ebrill 2021 i Fawrth 2022, bydd yr ICO yn parhau i 
ddatblygu ei gwasanaethau Cymraeg. Ochr yn ochr â darparu'r 
gwasanaethau presennol, byddwn yn parhau i gynyddu faint o gynnwys 
Cymraeg sydd ar gael ar ein gwefan gan gynnwys lansio tudalen wybodaeth 
Gymraeg newydd. Bydd hyn yn gwella profiad ymwelwyr â'r wefan sy'n 
Gymraeg eu hiaith yn fawr. 


